Професионалну каријеру је почео у дресу Мега Визуре у сезони 2012/13. Био је најкориснији играч 4. кола Развојне лиге Србије на мечу против ФМП са 26 постигнутих поена, 13 скокова и пет асистенција. У наредној сезони 2013/14, провео је много више минута на терену за сениорски тим. Одиграо је 25 утакмица у Јадранској лиги, постизао је у просеку 11,4 поена, 6,4 скокова и 2,5 асистенција по утакмици. Играо је и 13 утакмица са тимом у Суперлиги Србије. На финалном турниру Купа Радивоја Кораћа са екипом Меге стигао је до финала. Никола је имао прилику да свој тим доведе до трона, али је промашио у последњим секундама утакмице па је Црвена звезда ипак освојила овај трофеј. На НБА драфту 2014. одабрали су га Денвер нагетси као 41. у другој рунди.